Il 20avel tschientaner udì tras la musica

Da Benedetto Vigne

Pop e rock han dominà musicalmain ils ultims quaranta onns. Ma la musica populara è bler pli veglia. E la musica dal 20avel tschientaner è definitivamain in’autra – il jazz. “Vergiss das sogenannte Populare nicht.” Quai aveva gia ditg il bab Leopold Mozart a ses figl Wolfgang Amadeus avant passa 200 onns. L’aspect da la popularitad ha adina giugà ina ferma rolla entaifer la musica, en il 20avel tschientaner è quai daventà evident sco mai avant, la finala è quel er il tschientaner da la “Popmusic”. Invenziuns sco il grammofon ed il magnetofon, ma surtut ils novs meds radio e televisiun han midà radicalmain la percepziun da la musica, rendend pussaivel che quella entria en la sfera privata individuala da l’auditur e l’auditura, independent dal lieu e dal temp da l’execuziun. Ils meds han democratisà la musica. Els han er la commerzialisada totalmain, amplifitgond il conflict tranter la uschenumnada musica seriusa e quella da divertiment, il conflict tranter musica dal chau e quella dal venter. I n’è betg per cas che la scola classica ha pers sia influenza generala en ils davos 100 onns. Bain enconuschain nus anc in pèr cumponists da l’entschatta dal tschientaner, exponents dal stil impressiunistic sco Debussy, Ravel e Stravinsky, bain è la “Carmina Burana” da Carl Orff in “evergreen” dal repertori classic contemporan. Ma il pli tard a partir da la dodecafoniada Arnold Schönberg cumenza la musica seriusa a s’allontanar da l’ureglia communa.

Tranter las tribunas tradiziunalas…
Lezza preferescha ord experientscha las notas pli ligeras. Durant l’emprima terza dal tschientaner vegnivan quellas anc da las tribunas tradiziunalas: Da la operetta austriaca per exempel, dal cabaret tudestg, dal musical american. Lieus nua che la chanzun manifestava magari sia vart litterara. Intgins sa regordan forsa anc dals schlaghers da Emmerich Kalman, Paul Lincke e Friedrich Holländer en ils onns diesch, da las chanzuns politicas da Kurt Weill e Bertolt Brecht en ils onns ventg, las melodias da musical da George Gershwin, Cole Porter ed Irving Berlin en ils trenta e quaranta, u lura per franc da las chansons franzosas da Edith Piaf, Georges Brassens e Jacques Brel dals onns tschuncanta e sessanta, in temp nua ch’il radio aveva conquistà definitivamain las stivas ed era daventà il principal intermediatur da musica.

… ed ils palcs da saut
I dat ina musica per il cor ed i dat ina per las chommas. L’unic lieu public ch’ha pudì defender l’offensiva dal radio e pli tard er da la televisiun è il local dal saut. En ils saluns da bal, en ils dancings ed en las discos en naschids blers stils cardinals. Remartgabel però è che ils sauts dal ventgavel tschientaner derivan tuts pli u main da l’America: il foxtrot, il charleston, il jitterbug, il rock ’n’ roll, il twist, u lura en variantas anc pli exoticas davart da las Caribas: la rumba, il mambo, il chachacha. In unic saut ha savì mantegnair ina ferma connotaziun europeica: Il tango argentin. Qua s’entaupan las nostalgias dal mund vegl cun las frivolitad da quel nov; il tango ch’ha gì sia culmaina sociala en ils onns diesch e ventg, ch’ha subì sia renovaziun musicala cun Astor Piazzolla 50 onns pli tard.
E sche ils sauts exoticas han prendì suramaun, u meglier ditg surapè, lura surtut pervia dad in fenomen musical, in stil ch’ins po senz’auter dir ch’el haja marcà entiramain ils davos tschient onns: il jazz. Il jazz è la musica dal 20avel tschientaner. Naschì a New Orleans
ord tradiziuns africanas sco il blues ed il negro-spiritual, ha el da principi exprimì las grondas tensiuns socialas tranter nairs ed alvs en ils Stadis Unids. Il jazz è marcà dad in gieu tranter furmas fixas ed improvisaziun, tranter il collectiv e l’individi. A l’entschatta era el puramain ina musica da divertiment e da saut, cun sia culmaina en las bigbands da swing dals onns ventg enfin quaranta, sut Duke Ellington, Benny Goodmann e Glenn Miller. Cun il temp ha il jazz però fatg plaz a furmas artisticas pli cumplexas ed a la virtuositad instrumentala, ils onns quaranta cun il bel bop e pli tard lura il modern jazz ed il free jazz – Charlie Parker, Miles Davis, John Coltrane sco nums exemplarics. El è daventà sez ina musica seriusa-concertanta, e pli a pli er ina minoritara. E tuttina, il jazz cun sias caracteristicas, las sincopas stravagantas, las frasas glischnusas, las improvisaziuns, las poliritmias e las armonias stortas, tut quai ha influenzà l’entira musica da quest tschientaner. Inclusiv ses frar bastard, il rock.

La tecnica schendra stils…
Il rock è naschì ils onns tschuncanta da las medemas ragischs sco il jazz, pia dal blues e ses derivats, ma el sa basa sin in principi different. Ins po dir che quai saja l’emprim stil definì tras il svilup tecnic. La ghitarra electrifitgada stat en il center. Ella exprima la vusch da la generaziun giuvna dal suenterguerra, ina generaziun che rumpa cun las valitas tradiziunalas e che porta in spiert da resvegl ed erupziun. Elvis Presley è la figura d’emblem, ils Beatles daventan diesch onns pli tard il punt culminant; els mainan il ritmus nair american enavos en il ravugl da la melodia europeica, els demussan in enorm spiert d’experiment e d’avertura, els èn plain vigur e umor. Ensemen cun lur schumellins selvadis, ils Rolling Stones, ed il poet chantautur american Bob Dylan schendran ils Beatles ina nova cultura giuvenila mundiala che daventa in model per l’industria da musica. L’amplificaziun electrica-sonora lubescha concerts davant massas da millis e tschientmillis, il musicist da rock daventa, cun agid dals meds da massa, ina persuna celebrada, sumegliant a las stailas dal film. Svilup tecnic ed experiment stilistic èn ils parameters principals da la musica rock. Il studio da registraziun daventa sez in instrument, l’album musical in’ovra artistica autonoma. Il rock sa fusiunescha sin tuttas varts, cun la sinfonia u cun il jazz, cun musicas etnicas u exoticas da tut il mund, mintgatant naschan schizunt novs subgeners sco il reggae giamaican dals onns setanta. Ma en ses ravugl vegn il rock adina puspè alimentà e controllà da la vart genuina naira, la vart ch’ha mantegnì tut quels onns il pè sin terra, quai vul dir sin il palc dal saut, dal moviment: il rhythm ’n’ blues da Ray Charles, il soul da Aretha Franklin, il funk da James Brown, e finalmain il hip hop da Public Enemy, la pli giuvna tradiziun orala urbana da provegnientscha
naira.

… e la musica serra rudels
La tecnica ha influenzà e schendrà la musica, in dals pli giuvens fritgs demussa quest fatg verbalmain cun ses agen num: la tecno – ina musica electronica, digitalisada, creada per gronda part da puras citaziuns, da reciclagis e da remixs. Ina musica che dismetta puspè la persuna or dal center, nagin chant pli, nagina fatscha pli, naginas stailas pli. Ina musica che sa fida da sasezza e da l’immensa communiun cun in auditori infinit ed indefinì da las raves e street parades. Interessant il fatg che la tecno va enavos sin ils avantgardists da la musica classica electronica, sin Karlheinz Stockhausen, Pierre Boulez e John Cage. Ils rudels sa serran adina puspè. Bunas vistas ch’in di, forsa gia entaifer il duamilli, crodian er ils mirs ch’existan anc adina tranter la musica seriusa e quella ligera, la musica E e quella U, tranter quella dal chau e quella da las chommas.